
Complures  nobis  traditi  sunt  antiquorum  Indorum  de 
arte  medica  libri,  quorum  ex  numero  unus,  isque  praestan- 
tissimus,  a Fr.  Hesslero  in  latinam  linguam  conversus,  mihi 
Sanscritanae  linguae  ignaro  cognitus  est.  Libro  illo  lectu 
dignissimo  medicinae  systema  a D’hanwantare  magistro 
doctum  a Susruta  discipulo  litteris  traditum  est.  Quibus 
temporibus  vixerit  auctor,  quoniam  difficile  est  ad  definien- 
dum, iis  inquirendum  relinquimus,  qui  historiae,  linguae, 
vitae  antiquarum  gentium  cognoscendis  operam  dant.  Hoc 
quidem  certum  videtur,  ante  Christum  natum  scriptum  esse 
librum,  etsi  non  desunt  viri  docti,  qui  ex  verborum  ratione 
et  dicendi  genere  iam  mille  annis  ante  auctorem  vixisse 
censent.  Ex  compluribus  autem  libri  locis  apparet,  — quod 
quidem  ex  ipsa  artis  medicae  natura  sequitur  — Susrutam 
minus  sua  docuisse,  quam  ea  quae  homines  artis  illius  stu- 
diosi per  multa  secula  paulatim  invenerant,  collegisse  ac 
primum  litteris  mandasse.  Ut  unum  afferam  locum,  Susrutas 
in  capite,  quo  de  vulneribus  agit  „ Vulnus,  inquit,  ab  anti- 
quissimis medicis  sextuplex  relatum  est:  dissectum,  fissum, 
perforatum,  inflictum,  caesum,  contusum."  Susrutas,  quo- 
niam universae  medicinae  systema  tradere  vult,  praemissis 

paucis,  quae  de  corporis  humani  structura,  natura,  vita 
cognita  erant,  non  solum  in  iis  morbis,  qui  internis  reme- 
diis curandi  sunt,  sed  etiam  in  iis,  qui  manu  sanantur, 
tractandis  versatur.  Neque  magis  artem  obstetriciam,  quae 
tunc  chirurgiae  erat  pars,  negligit.  Pariter  medici,  certe 
doctiores,  omnes  pro  se  quisque  artis  suae  disciplinas  tracta- 
visse videntur.  Quod  quidem  ex  iis  apparet,  quae  ipse  Sus- 
rutas,  ubi  de  discipulis  instituendis  agit,  affert,  (I.  23)  qui 
universae  doctrinae  gnarus  operationum  vero  imperitus  sit, 
eum  conturbari,  ubi  ad  aegrotum  accedat,  sicut  timidum 
militem  pugnam  ingressum;  qui  porro  in  operationibus  ex- 
sequendis bene  versatus,  doctrinae  vero  ignarus  sit,  eum 
inter  probos  honorem  non  adipisci.  Utrumque  dimidium 
tantum  artis  tenentem  imparem  arti  suae  esse  sicut  avem 
una  ala  instructam.  Qui  vero  doctrinae  et  usus,  morborum 
rationis  et  operationum  chirurgicarum  gnarus  sit,  illum 
quidem  medicum  esse  perfectum.  Quae  quidem  verba  in 
nostram  quoque  aetatem  cadere  mihi  videntur. 

Ordo  tamen  medicorum  quodammodo  divisus  fuisse  vi- 
detur, ita,  ut  alii  aliam  artis  partem  magis  excolerent.  Ubi 
enim  „ perturbati  embryonis  therapia"  id  est  foetus  contra 
naturam  in  utero  siti  extractio  docetur  (II.  111),  protomedici 
mentio  fit  a medico  partum  curante,  ut  res  bene  peragatur, 
consulendi.  Loco  alio  (II.  40)  domus  obstetricia  conclavibus 
ac  lectis  obstetriciis  instructa  commemoratur.  Quamobrem 
protomedicum  illum  existimo  fuisse  medicum  domo  huic 
publicae  praepositum,  artis  obstetriciae  ante  omnes  peritum. 
Medicus  alius  sive  „ inspector  omnino  medici  qualitatibus 
praeditus,"  „ proximis  medicaminibus  semper  instructus,"  a 
rege  in  culina  adhibebatur,  qui  ab  hostium  et  feminarum 


7 


venenis  eum  servaret.  Venenorum  igitur  maxime  atque 
artis,  quam  chemiam  appellamus,  ille  gnarus  fuisse  videtur. 

Nusquam  autem  commemorantur  medici,  qui  in  opera- 
tionibus solum  chirurgicis  versati  sint.  Nam  etiam  iis,  qui 
cohorti  regiae  adiuncti  regem  in  bellum  proficiscentem  se- 
quebantur, hoc  maxime  videtur  negotium  esse  impositum, 
ut  venena,  si  qua  ab  hoste  aquae  vel  cibo  indita  essent, 
in  tempore  cognoscerent  (I.  80). 

Attamen  Susrutas  ipse  in  chirurgia  summum  ponit  mo- 
mentum, atque  libri  capita,  quae  hanc  artis  medicae  partem 
tractant,  certe  omnium  et  lectu  dignissima  sunt  et  historiae 
artis  medicae  pristinae  accuratius  cognoscendae  maxime  in- 
serviant. Mea  quidem  sententia  magnopere  admirandum 
est,  quanto  studio  ac  diligentia  ea,  quae  superiorum  aeta- 
tum medici  invenerant,  collegerint  atque  in  usum  suum 
converterint,  quanta,  quid  aegrotis  prodesset,  religione  quae- 
siverint, quanta  audacia,  cum  de  vita  ageretur,  difficiles 
atque  ancipites  operationes  aggressi  sint.  Neque  dubito, 
quod  ad  ipsam  operandi  artem  attinet,  cum  Celso  ipso  eos 
comparare.  Perpaucas  enim  invenias  operandi  rationes, 
Celso  notas,  quae  ab  iis  nondum  inventae  et  a Susruta  de- 
scriptae sint.  Neque  desunt  operationes,  quae  a Susruta 
traditae,  Graecis  Romanisque  ignotae,  nostris  demum  tem- 
poribus ab  oblivione  vindicatae  sunt,  quarum  ex  numero 
unum  afferam  exemplum  rhinoplastices.  Huc  accedit,  quod 
verisimile  est,  Graecos  ut  omnium  litterarum,  ita  medicae 
artis  principia  ab  Indis  accepisse.  Idque  ipsius  Susrutae 
locis  comprobari  videtur.  Veluti  quod  dicit  (I.  23),  „ignem 
(in  ferro  candente)  morbos  sanare  medicamentis,  scalpel- 
lis et  lixivio  caustico  insanabiles, “ prope  ad  verbum  re- 

spondet  illis  Hippocratis:  'Oxooa  (fdgfjiaxct  ovx  lijzcn,  Gl- 
dr/Qog  irjzcu,  oGct  GidrjQog  ovx  lijzcu,  tcvq  iijzca,  oGct  6s  7ivq 
ovx  izjzaij  zavza  xgrj  vofii&ip  dviaza  (Hipp.  Aphor.VIII. 
6).  Similitudo,  quae  huic  Hippocratis  aphorismo  cum  illo 
Susrutae  loco  intercedit,  tanta  videtur  esse,  ut  vix  quem- 
quam esse  putem,  qui  neget,  alterum  alteri  originem  de- 
bere. Difficile  autem  est  diiudicatu,  utrum  Hippocrates  ab 
Indorum  medicis  an  Susrutas  ab  Graecis  illud  acceperit, 
quoniam,  ut  jam  diximus,  de  Susrutae  aeiate  nihil  certi 
constat.  Illud  scimus,  Alexandri  iam  temporibus  Graecos 
artis  medicae,  quam  apud  Indos  invenerant,  perfectionem 
admiratos  esse,  neque  verisimile  mihi  videtur,  Indos  pro 
solerti  eorum  ingenio  atque  natura  multa  de  gentibus  ex- 
teris ascivisse. 

Ceterum  concedendum  est,  Indos  praeter  chirurgiae  scien- 
tiam Graecis  multo  inferiores  esse,  cuius  rei  tres  causas 
esse  existimo.  Primum  quidem  Indorum  medici  etsi  non 
ex  ipso  sacerdotum  genere,  tamen  ex  certis  tantum  populi 
ordinibus  erant  sanctitate  quadam  praeditis,  atque  omnis 
medicina  cum  religione  ac  deorum  cultu  coniuncta  erat. 
Quo  factum  est,  ut,  cum  morborum  causas  non  solum  in 
naturae  legibus,  sed  etiam  in  deorum  ira  quaererent,  omnis 
sanandi  ratio  superstitione  perturbaretur.  Deinde  eo  pec- 
caverunt, quod  quae  observatione,  experimentis,  usu  inve- 
nerant, semper  cum  inanibus  incertae  speculationis  fictio- 
nibus permiscebant,  atque  rerum  varietatem  ac  multitudi- 
nem angustis  paucarum,  quas  constituerant,  legum  finibus 
coercebant.  Denique,  quod  gravissimum  mihi  videtur,  ana- 
tomiae  studium,  cum  omnis  rationalis  medicinae  tum  chirur- 
giae principium  atque  elementum,  ab  Indorum  medicis 

omnino  neglectum  est.  Quod  eo  magis  mirum  videtur,  quia 
non,  ut  Graeci,  religione  vetabantur,  hominum  mortuorum 
corpora  ad  partes  internas  cognoscendas  dissecare.  Sus- 
rutas  enim  ipse  affert  (II.  24),  quomodo  cadaver  ad  partes 
corporis  internas  cognoscendas  praeparandum  atque  inspi- 
ciendum sit.  „ Medicus,  inquit,  hominem  integro  corpore 
instructum,  non  vexatum  longis  morbis,  ab  intestinis  libe- 
ratum, in  rivo  se  movente  adligatum  in  cavea  collocatum 
maceret  omni!|oque  maceratum  extrahat."  Tum  cadaver 
post  septem  noctes  plantarum  quarundam  cortice  frican- 
dum esse.  „Quo  facto,  ait,  medicus  cutem  et  cetera  omnia 
externarum  internarumque  partium  et  ofganorum  genera 
oculo  conspicere  potest."  Alio  loco  (II.  23),  ubi  de  sagittis 
e corpore  extrahendis  praeclare  disputat:  „Qui  tendines, 
inquit,  internoscit  externas  pariterque  internas,  absconditum 
telum  e corpore  hominum  extrahere  scit."  Susrutas  igitur, 
quamquam  haud  ignarus  fuit,  anatomiae  studium  quanti  ad 
operationes  bene  efficiendas  momenti  sit,  tamen  in  tam 
rudi  atque  futili  cadavera  dissecandi  atque  perscrutandi 
ratione  acquievit.  Neque  mirum  est,  Indis,  cum  cadavera 
nunquam  rite  scalpello  dissecarent  et  musculos  sine  ullo 
discrimine  cortice  abraderent,  nonnisi  eas  partes  fuisse 
cognitas,  quae  ab  aqua  macerante  relinquerentur,  i.  e.  ossa 
eorumque  articulationes.  Plurima  igitur,  quae  de  tendinibus, 
musculis,  ceteris  partibus  internis  in  „somatologiae“  capite 
referuntur  falsa  atque  ridicula  sunt.  Summa  cum  diligentia 
Susrutas  partium  numeros  constituit,  in  quo,  quod  maxime 
mirandum  est,  semper  numeros  sacros  veluti  numerum 
septenarium,  centenarium,  ducentenarium,  alios  id  generis, 
in  medium  profert. 

Quod  autem  ad  chirurgiam  ipsam  pertinet,  primum  dis- 
serendum mihi  est  de  instrumentis,  quibus  in  operationibus 
perficiendis  usi  sunt  Indorum  medici.  Quae  quidem  omnia 
enumerare  longum  est.  Itaque  ea  tantummodo  afferam,  e 
quibus  artis  medicae  apud  Indos  statum  et  conditionem 
cognoscere  possumus.  Plurima  instrumenta,  ut  apud  nos, 
ferrea,  quaedam  ut  cucurbitae  et  specula  cornea  erant.  In- 
strumenta ferrea,  in  quibus  praecipue  scalpella,  a fabro 
fabricabantur  non  solum  suae  artis  gnaro,  Sed  etiam  ope- 
rationum medicarum  perito  (I.  18).  Diligentissime  Susrutas 
in  forma,  usu,  vitiis  instrumentorum  describendis  versatur. 
Bonum  scalpellurft  ait  esse  id,  quod  crinem  findat  (1. 17). 

Varios  instrumentorum,  scalpellorum  maxime,  usus  ex- 
ercitationibus in  herbarum  foliis,  caulibus,  fructibus  insti- 
tutis discipuli  a magistris  discere  solebant.  In  cucurbitarum 
fructibus  praecipue  varia  incisionum  genera  nec  minus 
rerum  in  cavo  abditarum  per  specilla  explorationem  exer- 
cebant. In  mortuis  animalibus  vasorum  sectionem  atque 
dentium  extractiones  exercebant  (II.  19). 

Praestantissimum  omnium  instrumentorum  manum  esse 
Susrutas  ait  (1. 14)  neque  tam  in  numero  instrumentorum, 
quam  in  recto  eorum  usu  summum  ponit  momentum.  „Sua, 
ait,  sapientia  discernat  instrumentorum  opera  sapiens.4*  „Ex 
innumerabili  dubitatione  instrumentorum  diiudicatio  existit" 
(I.  15).  Varia  deinde  enumerantur  instrumentorum  genera: 
„ instrumenta  uncinata,  palmiformia,  hamata,  tubulata,  for- 
cipes, scalpelli,  specilla,  acus.“  Quorum  ex  numero  unci- 
nata, quae  „ octodecim  transversos  digitos  longa  “ et  uncis 
avium  rostris  similibus  instructa  erant  et  inflexum  manu- 
brium gerebant,  ad  ossa  atque  occultas  sagittas  extrahendas 

adhibita  esse  videntur.  — Forcipum  duo  genera  describun- 
tur, denticulatae  et  non  denticulatae.  — Palmiformia  instru- 
menta iis  similia  erant,  quae  nos  appellamus  „Myrthen- 
blatter.“  — Hamulorum  genera,  quorum  pro  usu  vario 
longitudo  et  latitudo  varia  erat,  viginti  octo.  Quorum 
unum  memoratu  dignum  est,  quo  ad  foetum  defunctum, 
postquam  cultro  dissectus  est,  ex  utero  extrahendum  usi 
sunt  medici.  Qua  de  operatione  auctor  tradit  haec  (II.  112): 
Animo  praeditum  embryonem  nunquam  esse  secandum;  at 
si  foetus  mortuus  extrahi  non  possit,  „medico,  matrem  con- 
solato, caput  infantis  cultro  dissecandum  esse,  tum  capitis 
ossibus  adductis  hamo  medium  embryonem  capiendum  in 
pectore  axillave  atque  educendum  in  fisso  capite  vel  bulbo 
oculi  vel  gena.“  Haud  multum  haec  embryotomiae  ratio 
tum  ab  ea,  quam  Hippocrates  ac  Celsus  descripserunt,  tum 
ab  ea  differt,  quae  nostris  temporibus  interdum  adhiberi 
solet,  si  foetus  mortuus  forcipe  obstetricio  extrahi  nequit. 

Aliud  describitur  instrumentum  hamatum  „ urinae  via- 
rum purificandarum  causa  sicut  Jasmini  grandiflori  florum 
petiolus  in  verticis  fine  globulo  instructum, “ quod  quale 
fuerit  haud  intelligo.  Catheteri  simile  fuisse  quispiam  dixe- 
rit, quae  quidem  etiam  mea  aliquamdiu  fuit  opinio.  Sed 
neque  id  perforatum  esse  dicit  Susrutas  neque  quod  dicit 
„urinae  viarum  purificandarum  causa“  in  catheterem  cadere 
videtur.  Accedit,  quod  eiusmodi  instrumentum  Susrutas 
certe  in  tubulatorum  instrumentorum  numero  habuisset. 
Qua  de  re  infra  fusius  tractabimus. 

Dignissima  memoratu  sunt,  quae  de  instrumentis  tubu- 
latis afferuntur.  Quorum  genera  viginti  exsistebant.  Ute- 
bantur iis  medici  et  ad  spicula  aures  ingressa  extrahenda 


12 


et  „morborum  inspiciendorum  causa"  non  alium  in  modum, 
quam  nos  instrumentis  utimur,  quae  specula  appellamus. 
Quorum  ex  numero  unum,  speculum  ani,  in  capite  de  tu- 
berculis haemorrhoidalibus  curandis  accuratius  descriptum 
est  (II.  79.  80).  Ferreum  aut  corneum  aut  ligneum  erat  et 
vaccae  uberibus  simile,  „quatuor  digitos  transversos  longum 
et  duabus  fenestris  instructum  tres  digitos  transversos  longis 
et  pollicis  crassitudinem  amplis."  Immisso  instrumento  per 
fenestras  et  morbi  locus  inspicitur  et  in  tuberculis  „ scal- 
pellum, lixivium  causticum,  ignis  adhibetur."  Lixivium  cau- 
sticum ita  adhibendum  esse  dicitur,  ut  tubercula  per  fe- 
nestram in  tubuli  cavum  imminentia  primum  lanceola  dis- 
secentur,  deinde  lixivium  causticum  iniiciatur,  ac  ianua 
instrumenti  manu  clausa  „per  centum  vocum  tempus"  ef- 
fectus exspectetur.  Lixivium  causticum  ex  plantarum  com- 
bustarum cinere  Indi  praeparavisse  videntur. 

Nihil  de  vaginae  speculis  in  libro  inveni;  attamen  non 
dubito,  quin  iis  usi  sint  illorum  temporum  medici.  Susrutas 
enim  ipse  viginti  genera  tubulatorum  instrumentorum  esse 
dicit,  et  quoniam  singula  non  describit,  addit,  aut  auditorii 
meatus  latitudine  praedita,  aut  „pro  applicatione  lata  et 
longa  ea  esse."  In  quibus  arbitror  non  defuisse  ea,  quae 
ad  vaginam  intus  inspiciendam  adhiberentur.  Nam  etsi  in 
capite,  in  quo  de  graviditate  et  partu  agitur,  nihil  de  mu- 
tata portionis  uteri  cervicalis  positione  et  forma  additur, 
tamen  saepius  (1. 175  etc.)  de  ulceribus  atque  aliis  vaginae 
uterique  affectionibus  sermo  est,  quae  sine  speculorum  usu 
certe  minus  cognita  fuissent. 

Alio  tubulorum  genere  in  abdomine  ascite  affecto  et  in 
hydrocele  pungendis  usi  sunt.  In  ascite  (II.  110)  infra  um- 

bilicum  sinistrorsus  quatuor  digitos  transversos  a crinium 
linea  (linea  alba)  abdomine  scalpello  in  pollicis  latitudinem 
inciso,  „fistula  ex  stanno  aut  quovis  alio  metallo  confecta, 
biforis  vel  lateralibus  foraminibus  instructa  immittitur  ad 
vitiatam  aquam  derivandam."  Quae  quidem  operatio  a 
nobis  acu  triquetra  canulata  — in  unum  coniunctis,  ut  ita 
dicam,  instrumento,  quo  perforatur,  et  tubulo, — tutius  et 
facilius  perficitur.  Ceterum  ab  illis  iam  ita  abhibebatur,  ut 
non  una  vice  subito  omnis  aqua  detraheretur,  sed  opera- 
tione reiterata  paulatim  in  dies  derivaretur.  Non  enim  ne- 
sciebant et  abdomine  nimis  impleto  respirationem  hominis 
impediri  et  aqua  subito  emissa,  pressu  aquae,  cui  antea 
magna  abdominis  vasa  obnoxia  fuerant,  iusto  celerius  mu- 
tato, varia  existere  pericula1).  — Eadem  ratione  in  hydro- 
cele (quam  ab  urina  ortum  scroti  augmentum  auctor  ap- 
pellat) „scrotum  sub  raphe  a latere  scalpello  oryzae  aculeis 
simile  perforatur,  tubus  biforis  immittitur,  omnis  aqua  de- 
trahitur, scrotum  fascia  ligatur"  (II.  125). 

Catheteribus  autem  medici  illi  nondum  usi  esse  viden- 
tur, etsi  instrumenta  invenerant  iis  simillima.  Nam  et  supra 
Indos  fistulas  ad  fluida  ex  corpore  removenda  adhibuisse 
vidimus,  et  ubi  „phimoseos  therapia"  docetur,  idem  refertur. 
„In  aperturae  (sc.  praeputii)  praeclusione  fistulam  ferream 
a duobus  lateribus  perforatam,  aut  perfossam  ex  lacca  con- 
fectam butyro  oblitam  medicus  iniiciat."  — „Tertio  quoque 
die  crassiorem  fistulam  iniiciat  effluvium  urinae  augeat"  cet. 


*)  „Subito  enim  aqua  detracta,  sitis,  febris,  pruritus,  dysen- 
teria, anhelitus  et  pedis  ardor  oriri  possunt." „Neve  im- 

pleatur valdius  abdomen  hominis  respiratione  carentis"  (II.  110). 

Eodem  instrumento  in  arcum  vel  in  S romani  modum l)  in- 
curvato ad  calculos  in  vesica  quaerendos  vel  ad  urinam 
hauriendam  uti  potuissent.  Cuius  operationis  multis  in 
morbis  ubi  urina  retinetur  saluberrimae  imperitos  eos  fuisse 
ex  eo  concluditur,  quod  neque  in  capite,  quod  de  vesicae 
sectione  est,  neque  in  eo,  ubi  „de  morbis  urinalibus"  agitur, 
mentio  eius  fit.  Magis  etiam  miror,  quod  ne  in  feminis 
quidem  catheterismo  usi  sunt,  quia  neque  instrumentum  in 
iis  adhibendum  oportet  esse  certum  in  modum  incurvatum 
et  ipsa  in  illis  facillime  perficitur  operatio.  Sed  ubi  gra- 
viditas et  partus  tractatur,  retentionem  urinae  per  foetum 
in  muliere  pariente  effectam  internis  tantum  remediis  ut 
saccharo  cylindrico  curandam  esse  praecipitur  (11.46). — 
Catheterismi  igitur,  quem  vocant,  operatio  a Graecorum  vel 
Romanorum  medicis  inventa  videtur,  quoniam  Celsus  (VII. 
26)  eiusmodi  instrumenta  atque  eorum  applicationem  ac- 
curate descripsit. 

Scalpellorum  genera  describuntur  viginti  eorumque  va- 
riae applicationes  exponuntur.  Ex  quibus  scalpellum  oryzae 
aculeo  simile  omni  ex  parte  lanceolae  nostrae  respondisse 
videtur.  De  usu  enim  eius  hoc  traditur:  „In  palma  manu- 
brium occultans  medicus  scalpellum  pollice  et  indice  capiat" 
ac  diversis  ex  locis  patet,  ad  perforationem  abscessuum  ad- 
hibitum illud  esse.  Aliud  scalpellum  securi  simile  est,  de 
quo  dicitur:  „In  sinistra  manu  positum  et  alterius  manus 
digito  medio  et  pollice  stabilitum,  feriat  medicus"  (I.  17). 
Mentionem  huius  rei  facio,  quod,  nisi  fallor,  apud  nos  ho- 

*)  Romanorum  catheteres  nonnulli  in  Pompeiorum  reliquiis 
reperti  hanc  formam  praebent.  Guhl  und  Koner,  Leben  der 
Griechen  und  Romer.  II.  296. 

mines  rustici  pari  instrumento  utuntur  in  venis  equorum 
secandis.  Inter  scalpella  serra  quoque  affertur,  quae  quidem 
scalpellum  esse  dicitur  „aspere  acutum",  „ad  tela  et  ossa  prae- 
cidenda." Illud  commemoratu  dignum  est,  quod  tunc  medici 
scalpellis  nunquam  siccis  usi  esse  videntur.  Susrutas  enim 
triplicem  affert  „ scalpellorum  irrigationem"  vel  lixivio  vel 
aqua  vel  oleo  Sesami  orientalis  efficiendam.  Quod  oleum 
saepissime  adhiberi  solebat,  ut  in  fracturis  vulneribusque 
obtegendis.  Addit  auctor,  serram  lixivio  irrigatam  in  telis 
et  ossibus  resecandis  adhibendam  esse,  scalpellum  aqua  ir- 
rigatum in  carne  incidenda,  oleo  irrigatum  in  vasis,  nervis, 
tendinibus  dissecandis.  Quo  de  usu  nihil  invenio  apud  ce- 
teras antiquae  aetatis  gentes.  Indorum  autem  medicos  id 
spectavisse  arbitror,  ne  scalpelli  sanguine  sicco  adhaerente 
in  operando  obtunderentur. 

Hirudines,  cucurbitae,  cauteria,  venaesectio  eadem  fere 
ratione  adhiberi  solebant,  qua  nostris  temporibus.  Hirudi- 
num genera  proferuntur  duodecim  (I.  26.  27),  quorum  sex 
venenosa,  ceteris  simillima,  evitanda  sunt.  Accurate  expo- 
nitur, quomodo  alantur,  quomodo  efficiatur,  ut  mordeant, 
quomodo  salis  fossilis  pulvere  adspergendae  sint,  ut  sugere 
desistant,  quae  quidem  omnia  enarrare  longum  est,  usus  enim 
noster  simillimus.  Cucurbitarum  genera  duo  afferuntur,  quo- 
rum alterum  forma  atque  usu  nostris  simillimum  erat,  alterum 
ex  cornu  bovino  confectum  tubuli  similitudinem  referebat  at- 
que ita  adhibebatur,  ut  primum  cutis  incideretur,  deinde  in- 
strumentum imponeretur  atque  extrema  parte  sugendo  sanguis 
detraheretur.  Venaesectio  ut  a Graecorum  atque  Romanorum 
medicis  aliis  in  morbis  aliis  in  venis  adhibebatur,  in  vena  tem- 
porum, in  vena  cephalica,  basilica,  mediana,  pulsatilla.  Neque 

ignari  erant  Indi,  quantum  periculum  in  venis  male  sectis 
positum  esset.  Susrutas  enim  (II.  36):  „ Ab  indoctis,  inquit, 
prehenso  et  corporibus  infixo  scalpello  calamitates  et  multa 
symptomata  exoriuntur.u — „ Idcirco  intente  medicus  vasa 
secet.“  Cognita  iis  fuisse  puto  non  solum  phlebitidem  ex 
obtusi  sordidique  scalpelli  usu  ortam,  sed  etiam  aneurysma 
ex  arteriae  brachialis  laesione  exortum.  Ait  enim  Susrutas: 
„Vena  obtuso  scalpello  laesa  inflammatur  “ et  „Vase  ultra 
mensuram  secto,  interne  sanguis  extravasatur  “ (II.  36).  Ce- 
terum iam  illis  pristinis  temporibus  sanguinis  circulatione 
omnino  incognita,  in  venaesectione  membrum,  supra  locum, 
ubi  secanda  erat  vena,  ut  sanguis  venam  impleret  atque 
tolleret,  fascia  ligari  solebat.  Mirum  igitur  est,  quod  omnes 
omnium  gentium  medici  usque  ad  Harvaei  summi  tempora 
experientia  sola  adducti  quotidie  hoc  in  usu  versati  sunt 
neque  tamen  causam,  quae  nobis  luce  clarior  esse  videtur, 
intellexerunt.  Neque  minus  Susrutas  eam  ligandi  rationem 
adhibuit  in  serpentum  morsu  curando,  etsi  causarum  re- 
medii  ignarus  in  genere  plantarum,  quae  membro  appositae 
una  cum  membro  fascia  circumdari  solebant,  maius  ponere 
videtur  momentum,  quam  in  ipsa  ligatura.  Ait  enim  (II.  227): 
„ Super  morsum  omnium 'serpentum  extremitatibus  hominis 
inflictum  sapindum  saponariam  et  Cassiam  fistulam  liget 
medicus,  aut  fascia  aut  loro  aut  cortice.  Neque  enim  ve- 
nenum corpus  intrat  sapindo  saponaria  circumdatum. w Nam 
equidem  puto,  „ super  morsum  “ illud  esse  idem  ac  „ supra 
morsus  locum. u Postea  enim  dicitur:  „ exurat  medicus  mor- 
sum, ubi  ligatio  locum  non  habet. “ Quodsi  in  ligatura  ad- 
hibenda herbae  illae  in  vulnere  ipso  impositae  essent,  ligatio 
in  quovis  corporis  parte  locum  habuisset.  Ligatio  vero, 

quam  ego  intetligo,  locum  non  habet  nisi  in  extremita- 
tibus. 

Quod  autem  pertinet  ad  morbos  cognoscendos,  quod  qui- 
dem praeter  anatomiae  studium  summum  est  morbos  bene 
curandi  principium,  multum  ea,  quae  de  morbis  internis 
dicuntur,  ab  iis  differunt,  quae  de  abscessibus,  tumoribus, 
ceterisque  externis,  ut  ita  dicam,  corporis  affectionibus  pro- 
feruntur. Neque  mirum  est,  organorum,  quae  intus  sunt, 
ut  hepatis,  pulmonum,  cordis,  structura  et  operibus  minime 
cognitis,  vitia  ab  iis  orta  inter  se  confusa  neque  satis  in- 
tellecta esse.  Attamen  multa  proferuntur,  e quibus  apparet, 
medicos  in  morbis  internis  observandis  et  curandis  diligen- 
tissime versatos  esse.  In  capite  decimo  libri  Sutrasfhana 
Susrutas  ipse  docet,  quomodo  aegrotus  et  inspiciendus  et 
manu  tentandus  et  interrogandus  sit,  ut  morbi  natura  recte 
cognoscatur.  „Sextuplex  esse,  dicit,  morborum  diagnoseos 
subsidium,  per  quinque  sensus  et  per  interrogationem. “ Tactu 
dignoscenda  esse  frigus,  calorem,  mollitiem,  duritiem,  visu 
colorem,  gustatu  urinae  differentias,  vulnerum  olfactu.  Sum- 
mam curam  adhibendam  esse,  ut  morbus  recte  cognoscatur, 
non  satis  enim  perspectos  morbos  et  perverse  appellatos 
medicum  perturbare;  ac  medicum,  qui  primo  die,  morbi 
natura  nondum  satis  cognita  remedia  ministret,  eum  mortis 
auctorem  habendum  esse.  Illud  sane  satis  mirari  non  pos- 
sum , quod  in  morbis  cognoscendis  arteriarum  pulsum  fere 
prorsus  neglexerunt. 

Ut  pauca  afferam  de  morbis  internis  Susrutae  cognitis, 
icteri  catarrhalis  symptomata  „aciditas,  febris,  inappetentia, 
sitis,  somnolentia,  flavus  urinae,  oculi,  cutis  color “ haud 
male  describuntur  (I.  183).  Item  sermo  est  de  „urina  sac- 

charata“  diabetae  melliti,  qui  insanabilis  habebatur1),  de 
urina  spumosa  (urinam  albuminosam  intelligo)  de  phthisi, 
de  hepatis  et  lienis  tumoribus  asciten  efficientibus.  Neque 
dubito,  quin  tabes  dorsualis  ei  cognita  fuerit;  omnia  enim 
morbi,  quem  „ aerem  divitem u Susrutas  appellat,  sympto- 
mata in  tabem  cadere  videntur.  Ait  enim:  „ Corporis  tritu, 
languore,  horripilatione,  aegritudine,  febribus  et  sopore  af- 
flicta rigida,  frigida,  insensibilia,  gravia  tremulaque  femora 
fiunt  et  aegrotus  quasi  non  sua  credit  femora  “ (II.  77). 
Ultimis  praecipue  verbis,  aegrotum  quasi  non  sua  credere 
femora,  ad  morbum  breviter  describendum  aptissimis  omnis 
mea  dubitatio  sublata  est. 

Ceterum  etsi,  quae  attuli,  verissime  intellexit  Susrutas, 
tamen  permiscuit  ea  rationibus  prorsus  falsis  ac  perversis. 
Nec  minus  therapia  eius,  cum  non  solum  remedia,  ex  plantis 
praecipue  apparata,  innumerabilia  adhibeat,  sed  etiam  sacra 
carmina  ac  ceremonias  addat,  obscura  atque  incerta  est. 

Longe  praestat  vulnerum,  ulcerum,  fistularum,  tumorum, 
omnium,  qui  manu  sanantur,  morborum  descriptio,  quae  ac- 
curatam observationem  et  longam  experientiam  arguit.  Sci- 
tissime de  sagittarum  in  corpore  abditarum  signis,  de  ab- 
scessibus mammarum,  in  quibus  incidendis  cavendum  esse 
ne  ductus  lactiferi  laedantur,  de  fracturis,  quarum  inter 
signa  crepitatio  affertur,  de  fistularum  in  ano  natura  et 
curatione  tractatur.  Neque  minus  lectu  digna  sunt,  quae 
de  inflammationis  et  abscessuum  maturorum  signis  afferun- 
tur (I.  42).  Quibus  rebus  recte  cognoscendis  quantum  Sus- 


*)  „ Omnes  urinae  affectiones  tempore  ad  mellitum  urinae 
tatum  proveniunt  et  tunc  insanabiles  fiunt  “ (I.  184),. 

rutas  tribuerit  momentum,  ex  eo  apparet,  quod  dicit,  me- 
dicum, qui  immaturum,  maturescentem  et  omnino  maturum 
tumorem  dignoscere  sciat,  doctum  medicum  esse,  reliquos 
esse  „ praedones  “,  contra  qui  immaturum  tumorem  ante 
iustum  tempus  dissecet,  et  qui  maturum  negligat,  utrum- 
que inconsiderate  agentem  Svapacham  (hominem  de  infimo 
plebis  ordine)  habendum  esse.  Sicut  enim  ignis  vento  com- 
motus, aridum  gramen  aggressus  vehementer  comburat,  sic 
etiam  pus  retentum  carnem,  vasa,  tendines  perrodere  (I.  43). 

Quo  magis  etiam  appareat,  quam  accurate  Susrutas  in 
morbis  externis  inter  se  distinguendis  versatus  sit,  exem- 
plum afferam  eorum,  quae  in  capite  duodecimo  libri  Nida- 
nasfhana  (id  est  pathologiae)  „de  testiculorum  augmentis u 
docet.  Quorum  septem  esse  genera  dicit:  augmentum  ab 
aere,  bile,  phlegmate,  sanguine,  adipe,  urina,  intestinis  or- 
tum. His  verbis  per  se  minus  claris,  si  cum  aliis  libri  locis 
atque  omni  Susrutae  morbos  appellandi  ratione  ea  compa- 
ramus, certam  veram  sententiam  contineri  apparet.  Atque 
adeo  si  omittimus  illam  de  morborum  omnium  ex  aere,  bile, 
phlegmate  origine  theoriam,  quae  quidem  totum  per  librum 
invenitur,  Susrutam  haud  longe  a vero  abesse  existimo.  Ac 
primum  quidem,  quid  sit,  quod  augmentum  ex  aere  ortum 
appellat,  cum  ex  eo,  quod  additur,  „aere  impletum  abdo- 
minis instar  extentum  illud  augmentum/  tum  ex  iis  intel- 
ligitur,  quae  deinde  de  phimosi  et  paraphimosi  dicuntur. 
Ait  enim  auctor  (I.  198):  „Quando  aer  undique  adveniens 
praeputium  incolat,  tum  aere  impletum  praeputium  sub  pe- 
nis glandem  recedit;  — aeris  adventu  natam  esse  hanc  re- 
cessionem medicus  sciat.“  Eadem  ratione  phimosin  inde 
ortam  explicat,  quod  praeputium  aere  intus  impletum  sit. 

Apparet  igitur,  ignarum  eum  fuisse,  in  oedemate  telam  sub- 
cutaneam non  aere,  sed  fluido  impletam  esse.  Qua  in  re 
errare  sese  hanc  ob  causam  non  intellexit,  quia  incisiones 
ad  oedema  praeputii  minuendum  tunc  fieri  non  solebant. 
Ubi  enim  de  phimoseos  et  paraphimoseos  therapia  sermo 
est  (II.  130),  praecipitur,  nonnisi  inunctiones  atque  empla- 
stra „ aerem  pellentia “ adhibenda  esse.  Quae  cum  ita  sint, 
quae  Susrutas  in  partibus  externis  „ augmenta  ex  aere“  ap- 
pellat, ea  semper  oedemata  intelligenda  esse  existimo,  atque 
illud,  de  quo  agitur,  „ testiculi  augmentum  ex  aere“  scroti 
oedema  esse  nullus  dubito.  Ut  in  phimosi,  sic  in  hoc  morbo 
remediis  utitur  unguentis  „ aerem  pellentibus  “.  Neque  dif- 
ficilius intellectu  est,  quae  sint  „ augmenta  a bile  et  a phleg- 
mate orta.a  Quorum  primum  „ maturae  ficui  glomeratae  si- 
mile, febri,  aestu  et  ardore  praeditum,  celeriter  exsurgens 
et  maturescens  “ orchitidem  acutam  esse  arbitror.  Curari 
enim  solebat  ita,  ut  ad  maturitatem  adduceretur,  „ maturum 
finderetur,  fissum  butyro  purgaretur,  purgato  oleum  Sesami 
orientalis  infunderetur.  “ „ Augmentum  a phlegmate  ortum  u 
— „ durum,  paululum  dolorosum,  frigidum,  pruriens, a morbi 
qui  testiculorum  tuberculosis  nunc  appellatur,  symptomata 
praebere  mihi  videtur.  „ Augmentum  ex  sanguine u haema- 
tocelen  esse  ex  ipso  nomine  apparet.  Quae  deinde  „ aug- 
menta ex  adipe u a Susruta  appellantur,  sarcocelen  ac  testi- 
culorum neoplasmata  amplecti  existimo,  quoniam  alio  quo- 
dam loco  (II.  125)  dicitur,  illud  scroti  augmentum  disse- 
candum atque  adipe  exstirpato  vulnus  oleo  Sesami  addito 
arsenico  rubro  obtegendum  esse.  „ Augmenti  ex  urina  orti,“ 
quod  hydrocelen  esse  supra  vidimus,  praestantissimum  sig- 
num affert  Susrutas  fluctuationem  („  sicut  utriculus  fluctuat  “) 

neque  ignorat,  interdum  inter  hydrocelen  et  herniam  sero- 
talem  diagnosin  incertam  esse.  Ubi  enim  de  hydrocele  pun- 
genda disserit  „ Evitet,  ait,  medicus  augmentum  ab  intesti- 
nis ortum. “ Optima  denique  mihi  videtur  esse  „ augmenti 
ab  intestinis  orti  u i.  e.  herniae  inguinalis,  descriptio.  „ One- 
rum, inquit,  susceptione,  forti  pugna,  arborum  caede  et  ce- 
teris defatigationum  generibus  intestino  crasso  .alioque  deor- 
sum profecto,  inguinum  spatium  consecuto,  in  nodi  specie 
adstante,  apud  hominemque  non  curatum  temporis  intervallis 
scrotum  aggresso,  testiculorum  intumescentia  oritur.  Inflata, 
abdominis  instar  extenta  et  prolongata  intumescentia  fit, 
eaque  depressa  crepitum  sursum  edit,  relictaque  iterum  se 
inflat.“  Hernias  insanabiles  Susrutae  visas  esse  constat, 
etsi  ex  illis,  quae  afferuntur,  „apud  hominem,  non  curatum 
in  scrotum  intestina  descendere, a concludendum  est,  fasciis 
et  ligaturis  herniam  in  canali  inguinali  retinere  conatos  esse 
medicos.  De  herniarum  incarceratione  nihil  certi  apud  eum 
inveni.  Tamen  non  dubito,  quin  ei  cognita  fuerit.  Non 
solum  enim  symptomata  ilei  una  cum  abdominis  tumoribus, 
per  volvulum  sive  intussusceptionem  factis  orti  accurate  de- 
scribuntur (I.  186),  sed  etiam  ubi  de  herniis  loquitur,  verba, 
quibus  utitur,  nisi  fallor,  ad  incarceratas  hernias  spectant. 
Ait  enim  Susrutas  (II.  125):  „ Omnino  medicus  ob  canalis 
abdominalis  obstructiones  tumorem  testiculos  aggressum  evi- 
tet.“  Deinde  „ Cutem  in  pollice  urat  oh  corporis  calamita- 
tem11 (tumore  illo  effectam).  Denique  „Secet  venam,  ut 
augmentum  intestinorum  in  scroto  cesset.“  Illud  quidem 
certissimum  est,  operationem,  quae  in  herniis  incarceratis 
adhibenda  est,  ei  fuisse  incognitam. 

Ex  singulis  operationum  generibus,  quae  quidem  Indi 

noverunt,  supra  punctionem  abdominis,  hydroceles  operatio- 
nem, embryotomiam  attulimus.  Neque  minus  iis  sectio  Cae- 
sarea cognita  erat,  etsi  in  defunctis  tantum  feminis  Susru- 
tas  eam  adhibendam  esse  dicit.  Ait  enim  „ Si  in  femina 
morte  defuncta  venter  movetur,  eodem  momento,  pariendi 
tempore,  ventrem  dissecans  extrahat  medicus  embryonem u 
(I.  188).  Verisimile  est,  Susrutam  neoplasmata,  quae  dici- 
mus, et  cognovisse  et  eadem  fere,  qua  nos  utimur,  ratione 
cultro  exstirpavisse.  Quae  enim  de  „ tumoribus  indoloribus“ 
dicit,  ad  neoplasmata  spectare  videntur.  Humores  ait  cor- 
ruptos intumescentiam  efficere  „ rotundam,  immobilem,  pa- 
rum dolorosam,  — diu  crescentem,  incoctam 11  (I.  193). 
Alioque  loco  (II.  123)  addit,  eiusmodi  tumores  scalpello  dis- 
secandos atque  removendos  esse  totos,  „ reliquias  enim  inter- 
ficere posse  ut  ignem.“  Neque  ignotum  ei  fuit,  neoplasmata, 
omni  diligentia  remota,  intermisso  aliquo  temporis  spatio 
saepe  iterum  ei^riri.  „ Tumores,  quippe  inquit,  indolores, 
qui  vitia  humorum  relinquunt,  celeriter  renascuntur.^ 

Mirum  mihi  videtur,  quod  nullo  loco  de  amputatione 
sermo  est.  Non  enim  arbitror  eos,  qui  laparotomia  et  ve- 
sicae sectione  uti  ausi  sunt,  ab  amputatione  non  ita  difficili 
metu  adductos  abhorruisse.  Neque  eam  causam  esse  puto, 
quod  arteriarum  ligaturam  perficere  nescierint.  Nam  et 
Graeci  Romanique  medici  et  nostri  usque  ad  Paraei  magni 
tempora  arteriarum  ligandarum  imperiti,  ferro  candente  usi, 
membra  abstulerunt.  Susrutam  autem  ferri  candentis  appli- 
catione ac  ceteris,  quas  nos  adhibemus,  sanguinis  cohibendi 
rationibus,  una  ligatura  excepta,  usum  esse,  ex  eo  capite 
apparet,  in  quo  „quatuor  sanguinis  cohibendi  subsidia 11 
esse  dicit,  quippe  „vincturam,  exsiccationem,  maturitatem, 

ustionem. “ „Vulnus,  ait,  emplastro  coniungitur,  sanguinem 
exsiccat  frigus,  cinis  (remedia  styptica  intelligo)  maturat, 
ustio  vasa  corruganda  curat.“  Sanguine  ex  vulnere  nimis 
profluente  primum  applicandum  esse  frigus  ac  fasciam, 
deinde  styptica  remedia;  his  autem  nihil  proficientibus 
ustionem  solam  remanere.  Supra  serrae  mentionem  feci- 
mus ad  ossa  praecidenda  adhibitae;  neque  minus  huc  per- 
tinet, quod  de  scalpellorum  irrigatione  dicitur  (I.  17):  „In 
lixivio  irrigatum  scalpellum  adhibendum  est  in  sagittis,  te- 
lis, ossibus  resecandis. u Quibus  ex  locis  concluserit  quis- 
piam, quoniam  de  ossibus  praecidendis  dicitur,  auctorem 
amputationem  intellexisse.  Quod  quidem  mihi  non  rectum 
videtur.  Certe  enim  Susrutas,  si  tanti  momenti  ac  periculi 
operationem  unquam  adhibuisset,  non  minus  accurate  de  ea 
tractasset,  quam  de  vesicae  sectione.  Serra  igitur  illa  et 
scalpello  in  fracturis  complicatis  ad  ossa  resecanda  ex  cute 
perforata  eminentia  eum  usum  esse  existimo.  Quod  non 
minus  inde  coniicere  licet,  quod  in  altero  doco,  quem  attu- 
limus, non  solum  de  ossibus,  sed  etiam  de  telis  et  sagittis 
resecandis  sermo  est.  Abhorruisse  autem  puto  Indorum  me- 
dicos ab  amputationibus  non  tam  metu  adductos,  quam  re- 
ligione, quia  in  integra  corporis  figura  ac  forma  non  minus 
quam  in  sanitate  felicitatem  positam  rati  hominem  mancum, 
mutilum,  miserum  reddere  noluerunt. 

Inter  antiquissimas  operationes  sine  dubio  lithotomia 
habenda  est,  quoniam  iam  apud  Aegyptos  veteres  a certis 
medicorum  gentibus  adhibita  esse  traditur.  Quam  operandi 
rationem  illi  secuti  sint,  nescimus;  sed  quoniam  nihil  de 
hac  causa  afferunt  Graecorum  atque  Romanorum  auctores, 
verisimile  mihi  videtur  eadem  eos  ratione  usos  esse,  qua 

Graecos  atque  Romanos.  Ut  apud  Aegyptos,  ita  in  Graecia 
nonnullae  medicorum  gentes  exstitisse  videntur,  qui  in  hac 
una  operatione  versarentur,  siquidem  iuriiurando  illi,  quod 
ab  Hippocrate  compositum  esse  volunt,  fidem  habere  pos- 
sumus1). Celsus  primus  vesicae  secandae  methodum  de- 
scripsit, quam  ob  causam  nostris  etiam  temporibus  haec  a 
perineo  sectio  Celsi  methodus  appellatur.  At  si  verum  est, 
Susrutam  diu  ante  Celsum  vixisse  pariter  atque  illa  rhino- 
plastices  operatio  haec  quoque  „ Indica  methodus  “ est  no- 
minanda. Ego  enim  censeo,  Susrutae,  quam  in  libro  suo 
descripsit,  vesicae  secandae  rationem  eandem  esse  atque 
eam,  quae  postea  Celso  a medicis  tributa  „ parvus  appara- 
tus u nominatus  est.  Errare  igitur  existimo  virum  illustris- 
simum Haeserum,  cum  in  praeclaro  suo  de  medicae  artis  hi- 
storia libro  contendat,  Susrutam  vesicam  supra  ossium  pubis 
symphysin  in  operando  aggressum  esse.  Quem  in  errorem 
lapsus  esse  vir  doctus  mihi  videtur,  quia  in  editione  Sus- 
rutae latina  per  Hefslerum  curata  sectione,  quae  in  viris 
adhibenda  sit,  descripta,  hoc  additur:  „Ne  in  feminis  medi- 
cus, ut  in  epigastrica  sectione  (virorum),  scalpellum  demittat, 
sed  sane  aliter;  illis  (feminis)  vulnus  circa  urinae  fluxum 
(urethram)  fiat.“  Sed  iis,  quae  supra  a Susruta  dicta  sunt, 
accurate  lectis  satis  apparet,  non  de  „ epigastrica u sectione, 
id  est  de  apparatu  alto  dici,  sed  de  sectione  a perineo  seu 
apparatu  parvo.  Non  solum  enim  dicitur,  medico  sinistrae 
. manus  indicem  et  digitum  medium  ano  inserendos  esse,  ut 
sursum  premendo  et  „ intervallum  ani  penisque  adducatur u 

et  „nodi  instar  editus  fiat  calculus  sed  etiam  scalpellum 
iuxta  suturam  immittendum  esse  additur.  Verbo  suturae 
autem  Susrutas  utitur  semper,  ubi  scroti  raphen  intelligit; 
linea  alba  ab  eo  vocatur  crinium  linea.  Idcirco  in  mentem 
mihi  venit,  locum  illum  „de  sectione  epigastrica quem 
attuli,  perperam  ab  Hefslero  redditum  esse.  Neque  fefellit 
me  ea  opinio.  Vir  enim  doctissimus,  linguae  Sanscritanae 
peritissimus,  Alb.  Weber,  in  nostra  universitate  professor, 
cui  gratias  huius  rei  ago  summas,  edocuit  me  verbum,  quod 
Hefsler  epigastrici  voce  reddidit,  significare  „ profundum u 
atque  loci  illius  sententiam  esse  hanc:  In  feminis  scal- 
pellus ne  profunde  demittatur,  nam  hoc  si  fiat,  vulnus  effici, 
ex  quo  urina  profluat  (Fistula  vagino  - vesicalis).  Hefsler 
igitur  in  eo  quoque  erravit,  quod  scripsit  „ illis  vulnus  circa 
urinae  fluxum  (urethram)  fiat“,  quibus  ex  verbis  falso  con- 
cludat quispiam  Susrutam  in  feminis  calculum  ita  extraxisse, 
ut  urethram  dilataret  vel  dissecaret.  Qua  de  re  nihil  in 
ipso  libro  invenitur.  Ceterum  alii  extant  libri  loci,  ex  qui- 
bus apparet,  Hefsleri  interpretationi  fidem  semper  non  esse 
habendam  atque  doleo,  quod  tam  raro  invenitur  medicus 
Sanscritanae  linguae  gnarus  aut  philologus  artis  medicae 
peritus.  Operae  enim  pretium  est,  novam  Susrutae  inter- 
pretationem curare.  Hefslero  multo  praestat  liber,  quem 
medicus  Anglicus  de  Indorum  medicina  conscripsit1).  Is 
enim  et  accurata  linguae  Sanscritanae  cognitione  pollet,  ut 
Weber  mihi  affirmavit,  et  scite  de  iis,  quae  ad  artem  me- 
dicam pertinent,  in  illo  libro  agit,  ut  ipse  expertus  sum.  Sed 


*)  F.  A.  Wise,  Commentary  on  the  Hindu  systeme  of  Medi- 
cine. Calcutta  1845. 

redeamus  ad  vesicae  sectionem.  Descriptio  operationis  de- 
scriptioni Celsi  simillima.  Prognosis  incerta  habetur,  quam 
ob  causam  „ultima  operatio^  vocatur.  Celsus  quidem  vere 
solum  atque  in  adolescentibus  operationem  tentandam  esse 
censet,  Susrutas  eam  omnibus  anni  temporibus  atque  in 
omni  aegroti  aetate  vult  adhiberi.  Praecepta  eius  de  ope- 
rando haec  sunt.  Aegroti  corpus  supinum  ponatur  (eadem 
qua  nos  utimur  ratione),  dextra  medici  manu  in  abdomine 
posita  calculus  deprimatur,  sinistrae  manus  digitis  duobus 
oleo  inunctis  in  anum  immissis  calculus  in  posteriore  vesicae 
parte  quaeratur  atque  in  perineum  supprimatur,  tunc  in 
sinistro  aut  dextro  latere  perinei  („pro  operandi  facilitate  “) 
scalpellus  immitatur  ita  ut  vesicae  cervix  aperiatur.  Ita 
secet  medicus,  ut  calculus  integer  forcipe  extrahatur  neque 
„ partes  vitales “ laedantur.  Ex  pulvere  enim  calculi  relicto 
novum  mox  oriri  calculum  et  dissectis  urethra,  vase  defe- 
rente, scroti  organis  mortem  aut  impotentiam  sequi.  Post 
operationem  perfectam  id  spectandum  esse,  ut  urina  „suam 
viam  iterum  ingrediatur “ (per  urethram  emanet)  quod  si 
„post  septem  noctes u nondum  evenerit,  vulnus  igne  uren- 
dum esse.  — Neque  Susrutas  a Celso  longe  differt  in  iis, 
quae  de  parvis  calculis  in  urethram  delapsis  et  ibi  inhae- 
rentibus dicit.  Quos  quidem  calculos,  ex  semine  virili  ortos 
esse  ratus,  calculos  seminales  appellat.  Primum  iniectioni- 
bus  in  urethram  factis  conandum  esse,  ut  una  cum  aqua 
efferatur  calculus,  quo  si  nihil  proficiatur,  scalpello  urethram 
esse  dissecandam  atque  hamulo  extrahendum  calculum. 

Quae  cum  ita  sint,  equidem  non  dubito,  quin  lithoto- 
miae ratio  vel  ab  Indis  in  Graeciam  vel  e Graecia  ad 
Indos  pervenerit.  Utrum  factum  sit,  partim  ex  tempore, 

quo  Susrutas  vixit,  partim  ex  eo  pendet,  utrum  Graeci  artes 
atque  doctrinas  ab  Indis  acceperint,  an  multa  quae  apud 
Indos  reperiuntur,  a Graecis  inventa  atque  ad  illos  translata 
sint.  Non  enim  desunt  homines  docti,  qui  contendant,  In- 
dos plurimas  artes,  quae  apud  eos  floruerint,  post  expeditio- 
nem Alexandri  magni  in  Asiam  factam  a Graecis  accepisse. 

Hoc  constat  laparotomiam  ab  Indis  esse  inventam.  Sed 
quoniam  ea,  quae  Susrutas  de  hac  operatione  profert,  non 
accurata  sunt  atque  minus  clara,  non  satis  patet,  quam  illi 
operandi  rationem  secuti  sint  (conf.  II.  110).  Hoc  certum 
videtur,  canalis  intestinalis  obstructione  per  corpus  alienum, 
quod  dicimus,  orta,  scalpello  abdominis  cavum  eos  aperuisse 
atque  resecto  intestino  id,  quod  inhaereret,  extraxisse.  Ne- 
que minus  interdum  id  spectavisse  eos  puto,  ut  anum, 
quem  appellamus,  praeternaturalem  efficerent.  Maxime  autem 
miror,  quod  de  intestinorum  vulneribus  per  formicas  cohi- 
bendis affert  Susrutas.  Ait  enim  „ medicus  fissum  intesti- 
num cohibeat  et  fuscis  formicis  commordendum  curet.  In- 
testino commorso  formicarum  corpora  abripiat,  ne  vero 
earum  capita,  deinde  reunionem  efficiat u.  Formicarum  igi- 
tur maxillis  Indi  eadem  ratione  usi  esse  videntur,  qua  nos 
in  cute  fissa  cohibenda  instrumentis  utimur,  quae  appella- 
mus Serres  fines.  Aliter  locum  intelligere  non  possum. 
Haeserus  et  Anglicus,  quem  supra  nominavi,  medicus  hac 
de  re  omnino  obscura  silent. 

Una  denique  est  operatio,  nostris  quoque  temporibus 
nomine  Indicae  praedita,  quae  a Susruta  descripta,  per 
tot  secula  oblivione  tecta  atque  huius  demum  seculi  initio 
rursus  in  lucem  prolata  est.  Dico  rhinoplasticen,  qua  ex 
frontis  cute  resecta  atque  transplantata  (sit  venia  verbo) 

nasi  morbis  vel  vulnere  destructi  forma  atque  figura  refi- 
citur. Quam  quidem  operationem  et  ingenio  humano  dignis- 
simam et  genti  hominum  saluberrimam  esse  arbitror.  Qui- 
cunque enim  saepius  miseros  vidit  homines,  qui  nasu  de- 
ficiente in  turpem  aspectum  mutata  facie  — qua  quidem 
in  parte  corporis  imprimis  natura  mentis  humanae,  ut  ita 
dicam,  sedem  atque  imaginem  posuit  — omnibus  aversan- 
tibus  tristem  et  solam  vitam  degunt,  is  intelliget,  quantum 
ad  vitae  felicitatem  commodum  positum  sit  in  operatione, 
qua  turpissima  illa  vitia  fortuna  concedente  in  parvas  cica- 
trices reducuntur.  Vere  hercle  ille  philosophus:  Nasus  pul- 
cher regni  pretium  valet.  Neque  aliter  Susrutas:  „Qui  prae- 
ceptum ad  labii  defecti  unionem  pertinens,  sicut  nasi  con- 
iunctionem  noscit,  ille  reges  facere  potest.^ 

Multas  arbitror  Indis  occasiones  esse  oblatas,  in  quibus 
artem  illam  exercerent.  Nam  quoniam  imprimis  apud  gentes 
barbaras  in  oriente  habitantes  in  usu  erat,  nasos  captivorum 
vel  sceleratorum  abscindere,  verisimile  est,  apud  Indos  quo- 
que saepissime  id  factum  esse.  Neque  minus  tunc  exstitisse 
arbitror  morbos  eos,  quibus  nostris  temporibus  hominum 
nasi  deformari  solent.  Compluribus  enim  ex  libri,  de  quo  di- 
cimus, locis  inter  se  comparatis  satis  apparet,  Susrutae  cum 
lupum,  tum  syphilidem  cognitam  fuisse.  Miror  igitur,  quod 
quidam  nostrae  aetatis  medici  falsam  retinent  opinionem, 
luem  veneream  exeunte  decimo  quinto  post  Christum  seculo 
sive  ex  America  in  Europam  translatam  sive  aliis  morbis  in- 
ter se  mixtis  in  Italia  ortam  primum  exstitisse.  Quae  opinio 
ex  eo  orta  est,  quod  illo  tempore  ob  causas  adhuc  ignotas 
morbus  subito  magnopere  auctus  Germaniam  atque  omnem 
Europam  permeavit  et  a medicis  tunc  primum  cognitum  est, 

primaria,  secundaria,  tertiaria,  quae  dicimus,  symptomata 
eiusdem  morbi  signa  esse.  Quicunque  autem  Romanorum 
de  arte  medica  libros  nec  minus  poetarum  satiras  attente 
leget,  iam  in  iis  morbi  huius  vestigia  inveniet.  Iis  denique, 
quae  Susrutas  affert,  ubi  de  „ lepra “ et  „de  morbis  vene- 
reis“  loquitur,  omnis  dubitatio  tollitur.  Non  solum  enim  in 
partibus  genitalibus  ulcera,  condylomata,  bubones  descri- 
buntur, sed  etiam,  quod  quidem  Celso  ignotum  fuisse  vi- 
detur, affirmatur,  eiusmodi  morbos  per  coitum  ab  homine 
in  hominem  transgredi.  Ceterum  hoc  concedendum  est, 
saepe  difficile  esse  intellectu,  Susrutas  utrum  de  lepra  an 
de  lue  venerea  loquatur,  quoniam  etiam  in  leprosis  palati 
ulcera,  exanthemata  cutis,  immo  partium  genitalium  ulcera 
exoriri  solent.  Ut  locos  ipsos  afferam  ad  hanc  quaestionem 
pertinentes,  cum  de  haemorrhoidibus  agit:  „ Irritata,  ait, 
humorum  vitia  penem  aggressa,  carnem  et  sanguinem  vi- 
tiando pruritum  generant.  Illic  ob  pruritum  ulcus  oritur. 
In  hoc  ulcere  carunculae  — purulento  sanguine  fluentes.  — 

P _ _ 

Hae  penem  destruunt  et  occidunt “ (1. 175).  Deinde:  „Vitia 
humorum  testes  et  vulvam  aggressa  mollia,  male  olentia, 
purulento  sanguine  fluentia  et  fungosa  excrescentia  gene- 
rante Quibus  verbis  condylomata  describi,  quis  haud 
intelligat?  Additur:  „Haec  sursum  profecta  in  auribus, 
oculis,  naso  et  ore  haemorrhoides  producunt.  — His  in 
naso  ortis  catarrhus,  dolorifica  spiratio,  male  olens  nasus, 
de  naribus  locutio  fiunte  Alio  denique  loco  (II.  146) 
legimus:  „Utero  tortuoso,  deficiente,  corrupto,  coitum  mor- 
bus venereus,  aeris  irritatio  ...  consequuntur.^  Quo  cum 
loco  ille  comparandus  est  etiam  apertior,  quo  dicitur 
(I.  195).  Post  coitum  ...  cum  femina  vulvae  morbis  af- 

fecta  . . . vulva  impuris  aquis  elota  aut  illota  praedita  pe- 
nem aggressa  irritata  humorum  vitia  in  vulnerato  aut  non 
vulnerato  homine  tumorem  procreant,  quem  morbum  vene- 
reum  appellant.^  Satis  igitur  constare  mihi  videtur,  Sus- 
rutam,  etsi  nondum  cognoverat,  morbos  venereos  viro  spe- 
cifico, ut  hoc  nomine  utar,  per  contagionem  solam  ab  ho- 
mine in  hominem  transferri,  tamen  luem  veneream  saepe 
vidisse  atque  accuratius  observasse.  Ac  quoniam  ipse  de 
haemorrhoidibus  illis  in  naso  ortis  loquitur,  verisimile  est, 
tunc  etiam  ozaenam  et  lupum  syphiliticum  et  exstitisse  et 
a medicis  curatum  esse. 

Quod  autem  ad  ipsam  rhinoplastices  operationem  per- 
tinet, miror,  quod  non  ex  fronte,  sed  ex  gena  cutem  in 
nasum  curtum  transplantandam  esse  Susrutas  docet.  Hac 
enim  operandi  ratione  adhibita  facile  fieri  potest,  ut  non 
satis  magna  pars  cutis  transplantetur  et  cicatrix,  quae  re- 
manet, faciem  adspectu  foedam  reddat.  Susrutas  ita  ope- 
rationem describit  (I.  40.41):  „Nasi  mensuram  habens 
folium  de  plantis  e terra  ascensis  cum  carpserit,  pro  hac 
mensura  a genae  latere  partem  fulti  folii  absciderit,  deinde 
vero  constrictum  nasi  apicem  raserit,  celeriter  aptis  vin- 
culis hunc  vinciat  medicus  non  demens.  Nasum  duobus 
iuncis  omnino  convenienter  vinctum  intuitus,  deliget,  sub- 
levet et  illinat  . . . linimentis.  Orta  coniunctione  adglu- 
tinata,  illud  folium  ad  dimidiam  partem  rursus  excidat. 
Defectam  carnem  iterum  augere  contendat  et  nimis  auctam 
aequalem  faciat.“  Nihil  igitur  dicitur  de  suturis,  quoniam 
autem  ceteris  in  operationibus  describendis  semper  ea- 
rum mentionem  facit,  Susrutas  in  rhinoplastice  iis  non 
usus  esse  videtur.  Quod  eo  magis  mirandum  est,  quia 
cum  in  ceteris  operationibus,  tum  in  iis,  quas  plasticas  no- 

minamus,  eventus  secundus  ex  eo  pendet,  ut  prima  inten- 
tione partes  coalescant.  Duobus  illis  iuncis  id  eum  efficere 
voluisse,  ut  et  nasus  rite  promineret,  et  nares  ambae  ori- 
rentur, per  se  apparet. 

Haec  Susrutae  operandi  ratio  si  cum  iis  comparatur, 
quae  Romanorum  medici  Celsum  secuti  in  nasis  curtis  ef- 
ficere conati  sunt,  concedendum  est,  hac  in  re  Indos  veteres 
longe  excellere.  Celsus  enim  (cf.  Ceis,  de  med.  VII.  9)  lunatis 
plagis  in  altero  eius,  quod  curtum  est,  latere  factis  et  cute 
a partibus,  quae  infra  sunt,  resecta  atque  soluta  id  tantum- 
modo effecit,  ut  vulneris  orae,  quae  aliter  coniungi  non 
possent,  ex  altera  parte  adduci  atque  in  unum  coniungi 
possent.  Quae  quidem  operandi  ratio  in  exiguo  admodum 
defectu  adhiberi  potest.  Praeclara  illa  transplantandae  cutis 
methodus  omnino  ei  fuit  incognita. 

Quae  cum  ita  sint,  cum  veterum  Indorum  medici  et 
summo  studio  atque  consilio  in  morbis  cognoscendis,  curan- 
dis, sanandis  versati  sint,  et  multarum  operandi  rationum, 
quae  inter  saluberrimas  habendae  sunt,  auctores  fuerint, 
non  dubito,  quin  omnes  artis  nostrae  periti  paucis,  quae 
attuli,  lectis  mecum  consentiant,  Indos  chirurgiae  scien- 
tia ceteras  antiquitatis  gentes  si  non  superavisse  attamen 
aequavisse. 

Denique  facere  non  possum,  quin  pulcherrima  quaedam 
Susrutae  verba  afferam,  e quibus  apparet,  quanta  illi  reli- 
gione atque  diligentia,  omissis,  quae  periculum  afferrent, 
tentaminibus,  in  eo  versati  sint,  ut  in  hominum  salutem 
sanctam  nostram  artem  adhiberent.  „ Matri,  inquit,  patri, 
filiis  aegrotus  diffidat,  medico  fidem  habeat.  Idcirco  filii 
loco  illum  aegrotum  praeservet  medicus u (I.  65). 


VITA. 


Natus  sum  Fridericus  Trendelenburg,  die  XXIV 
mensis  Maji  anni  h.  s.  XLIV,  Berolini,  patre  Adolpho  Fride- 
rico,  matre  Ferdinanda  e gente  Becker,  quos  parentes  vi- 
vos salvosque  per  longum  temporis  spatium  Deus  mihi  servet. 
Fidei  addictus  sum  evangelicae. 

Primis  literarum  elementis  domi  imbutus,  decem  annos  na- 
tus gymnasium  adii  regium  hac  in  urbe  Joachimicum,  quod  clar. 
Kieseling  directore  etiamnunc  floret.  Maturitatis  academicae 
testimonium  adeptus  anno  LX11  Edinodunum  me  contuli,  ubi  per 
unum  semestre  et  linguae  Anglicae  et  botanices  studio  me  dedi. 
Deinde  Glasguensem  universitatem  adii  ibique  per  unum  annum 
anatomiae  physicae  zoologiae  studui.  Inde  domum  reversus  a 
patre,  tunc  fasces  academicos  tenente,  civibus  almae  universi- 
tatis Friderico-Guilelmae  Berolinensis  adscriptus  sura,  atque  per 
tres  annos  in  ceteris  medicae  artis  disciplinis  studium  collocavi. 
Quorum  virorum  celeberrimorum  scholis  interfui,  hi  prae  ceteris 
nominandi  sunt: 

Edinoduni:  Balfour,  Goodsir. 

Glasgoviae:  A.  Thomson,  W.  Thomson,  Rogers,  Cle- 
land. 

Berolini:  Boehm,  Braun,  Dove,  Du  Bois-Reymond, 
Frerichs,  Griesinger,  Hirsch,  Hueter,  Jueng- 
ken,  de  Langenbeck,  Lewin,  Lieberkuehn, 
Magnus,  Martin,  C.  G.  Mitscherlich,  Reichert, 
H.  Rose,  E.  R.  Schneider,  Traube,  Trendelen- 
burg, Virchow,  Wagner. 

Quibus  viris  omnibus  de  me  optime  meritis  gratias  ago 
quam  maximas. 

Tentaminibus  denique  et  physico  et  medico  nec  non  exa- 
mine rigoroso  superatis,  thesibusque  die  XII  mensis  Junii  pa- 
lam defensis,  propter  bellica  tempora,  ex  jussu  Ministerii  regii, 
jam  summi  in  medicina  et  chirurgia  honores  in  me  collati  sunt, 
ea  quidem  conditione,  ul  postea  dissertationem  ederem,  cui 
promisso  Goerlitzia,  ubi  nosocomio  militari  regio  adjunctus  eram, 
redux  factus,  nunc  grato  animo  satisfeci. 

